text: 26-årig kvinde forsvundet
  20 september 2015 kl. 16.41
  En 26-årige kvinde fra Esbjerg har været væk siden lørdag aften. Syd- og Sønderjyllands Politi beder nu om hjælp.
  26-årige Laura Oken fra Esbjerg har været forsvundet siden lørdag aften. Syd- og Sønderjyllands Politi beder nu om hjælp.
  Hun har i weekenden været på besøg i København. Hun skulle efter aftale være tilbage i Esbjerg lørdag aften for at afhente sin datter, men er ikke dukket op. Hun er sidst set lørdag klokken 21.30 i København, hvor hun forlod en adresse på Amager for at tage metroen ind til en veninde på Nørrebro. Hendes plan var at tage det sene tog lørdag aften til Esbjerg.
  - De seneste livstegn hun har givet er via SMS, hvor hun virkede deprimeret - og som én, der havde brug for hjælp. Vi kan desværre ikke komme i kontakt med hende lige nu, da hendes telefon er slukket, siger vagtchefen hos Syd- og Sønderjyllands Politi til TV SYD.
  Laura Oken beskrives som:
  26 år
  158 cm høj og almindelig af bygning.
  Langt, mørkblond hår, der formentlig er sat op i nakken.
  Bærer briller med sort stel.
  Var lørdag aften iført en sort jakke og sort nederdel. Medbragte en camouflagefarvet rygsæk samt en sort skindtaske.
  Hvis man har oplysninger om Laura Oken kan man ringe til Syd- og Sønderjyllands Politi på telefon 1-1-4.
  